Document ID: 32015R0001

KOMISIJOS DELEGUOTASIS REGLAMENTAS (ES) 2015/1
2014 m. rugsėjo 30 d.
kuriuo Europos Parlamento ir Tarybos reglamentas (EB) Nr. 1060/2009 papildomas nuostatomis dėl techninių reguliavimo standartų, susijusių su kredito reitingų agentūrų taikomų mokesčių duomenų periodišku teikimu Europos vertybinių popierių ir rinkų institucijai nuolatinei priežiūrai vykdyti
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), ypač į jo 21 straipsnio 4a dalies trečią pastraipą,
kadangi:
(1)
pagal Reglamento (EB) Nr. 1060/2009 11 straipsnio 3 dalį ir I priedo E skirsnio II dalies 2 punktą reikalaujama, kad kredito reitingų agentūros EVPRI kasmet atskleistų mokesčių, kuriais už atskirus kredito reitingus apmokestinamas kiekvienas klientas, sąrašą, visas pagalbines paslaugas ir savo kainų nustatymo politiką, įskaitant mokesčių struktūrą ir kainų nustatymo kriterijus, susijusius su skirtingo turto klasių kredito reitingais. Svarbu nustatyti kredito reitingų agentūrų pranešamo turinio ir naudotinos formos technines detales, kad būtų laikomasi įpareigojimų ir EVPRI galėtų vykdyti savo nuolatinės priežiūros įgaliojimus;
(2)
siekiant švelninti interesų konfliktus ir palengvinti sąžiningą konkurenciją kredito reitingų rinkoje, EVPRI turėtų užtikrinti, kad kainų nustatymo politika, procedūros ir galiausiai mokesčiai, kuriais kredito reitingų agentūros apmokestina klientus, nebūtų diskriminaciniai. Mokesčių už tos pačios rūšies paslaugą skirtumai turėtų būti pateisinami faktinių sąnaudų, patirtų teikiant paslaugą įvairiems klientams, skirtumu. Be to, mokesčiai, kuriais konkretus emitentas apmokestinamas už kredito reitingų paslaugas, neturėtų priklausyti nuo atlikto darbo rezultatų arba išvadų;
(3)
informacija apie mokesčius, kurią pateikia registruotos kredito reitingų agentūros, turėtų leisti EVPRI nustatyti kredito reitingus, kuriuos reikėtų tikrinti išsamiau ir galbūt imtis papildomų tolesnės priežiūros veiksmų. Panašiais mokesčiais turėtų būti apmokestinami panašių požymių turintys kredito reitingai ir pagalbinės paslaugos, o mokesčio dydžio skirtumus būtų galima pagrįsti tik sąnaudų skirtumais. Surinkta informacija turėtų leisti EVPRI nustatyti kiekvienos registruotos kredito reitingų agentūros palyginamąsias paslaugas ir mokesčius už jas, taigi nustatyti bet kokius reikšmingus mokesčių už jas nuokrypius. EVPRI po to gali atlikti tyrimus siekdama patikrinti, ar tokie mokesčiai nustatomi pagal teisėtą kainų nustatymo politiką ir procedūras, o sąnaudų skirtumais grindžiami mokesčio dydžių skirtumai yra suderinami su sąžiningos konkurencijos principais, nėra susidarę dėl interesų konfliktų ir nepriklauso nuo atlikto darbo rezultatų arba išvadų;
(4)
turėtų būti teikiamos kiekvieno reitingo tipo kainų nustatymo politikos ir procedūrų ataskaitos. Ataskaitų teikimo tikslais ir siekiant aiškiai atskirti kiekvieną kainų nustatymo politiką ir procedūrą bei jų atitinkamus atnaujinimus, kiekviena kainų nustatymo politikos dokumento redakcija su atitinkamais mokesčių sąrašais, mokesčių programomis ir procedūromis turėtų turėti identifikavimo numerį. Dėl visų kitų tikslų į kainų nustatymo politiką turėtų būti įtrauktos mokesčių struktūros arba mokesčių sąrašai, taip pat kainų nustatymo kriterijai, kuriuos galima taikyti asmeniui ar asmenims, kurie derasi dėl mokesčių, kuriais apmokestinamas atskiras kredito reitingas. Į kainų nustatymo politiką taip pat turėtų būti įtrauktos naudojimo periodiškumo arba kitos mokesčių programos, kuriomis gali pasinaudoti reitinguojamas subjektas arba abonentas, kiek tai susiję su skirtingais mokesčiais, kurias apmokestinamas atskiras reitingas arba kredito reitingų rinkinys. Kredito reitingų agentūros turėtų registruoti visus atvejus, kuriais nebuvo taikyta kainų nustatymo politika, mokesčių sąrašai, mokesčių programos ir procedūros, ir visus atvejus, kuriais buvo nukrypta nuo kainų nustatymo politikos, kai ji taikyta atskiram kredito reitingui, aiškiai nurodydamos tą kredito reitingą;
(5)
grupei priklausančios registruotos kredito reitingų agentūros turėtų turėti galimybę savo reitingų duomenis EVPRI teikti atskirai arba įgalioti vieną iš kitų grupei priklausančių kredito reitingų agentūrų duomenis teikti visų grupės narių, kuriems taikomi duomenų teikimo reikalavimai, vardu;
(6)
šio reglamento tikslais į „skolos priemonės emisijos struktūrą“ ir „skolos priemonės emisiją“ turėtų būti įtrauktos finansinės priemonės arba kitas turtas, atsiradęs dėl pakeitimo vertybiniais popieriais sandorio arba schemos, nurodytų Europos Parlamento ir Tarybos reglamento (ES) Nr. 575/2013 (2) 4 straipsnio 61 dalyje;
(7)
siekiant registruotoms kredito reitingų agentūroms suteikti galimybę parengti tinkamas sistemas ir procedūras pagal EVPRI nustatytas technines specifikacijas ir užtikrinti, kad būtų teikiami išsamūs ir teisingi mokesčių duomenys, registruotos kredito reitingų agentūros, praėjus devyniems mėnesiams nuo šio reglamento įsigaliojimo, turėtų pateikti pirmąją atskirų mokesčių duomenų ataskaitą. Pirmoje ataskaitoje turėtų būti nurodyti mokesčių duomenys nuo šio reglamento įsigaliojimo. Toks įpareigojimas neturėtų būti laikomas registruotų kredito reitingų agentūrų atleidimu nuo įpareigojimo pareinamuoju laikotarpiu teikti periodinę informaciją apie mokesčius pagal Reglamento (EB) Nr. 1060/2009 11 straipsnio 3 dalį;
(8)
apie kainų nustatymo politiką ir procedūras turtėtų būti pranešama nuolatos, kad apie bet kokius svarbius pakeitimus po jų priėmimo arba ne vėliau kaip per 30 dienų nuo jų įgyvendinimo būtų pranešama nedelsiant. Informacija turėtų būti teikiama standartine forma, kad EVPRI ją galėtų gauti ir tvarkyti savo vidaus sistemose automatiškai. Dėl laikui bėgant iškylančių techninių sunkumų ir vykstančios techninės pažangos EVPRI gali tekti atnaujinti tam tikras technines duomenų teikimo instrukcijas, susijusias su rinkmenų, kurias turi teikti registruotos kredito reitingų agentūros, perdavimu arba formatu, ir apie tai pranešti konkrečiais pranešimais ar gairėmis;
(9)
jeigu kredito reitingų agentūra nesilaiko savo ataskaitų teikimo reikalavimų, EVPRI turėtų būti įgaliota reikalauti informacijos pagal Reglamento (EB) Nr. 1060/2009 23b straipsnio 3 dalį priimamu sprendimu arba imtis kitų tyrimo priemonių;
(10)
šis reglamentas pagrįstas techninių reguliavimo standartų projektais, kuriuos EVPRI pateikė Komisijai pagal Europos Parlamento ir Tarybos reglamento (ES) Nr. 1095/2010 (3) 10 straipsnį;
(11)
EVPRI surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas su jais susijusias išlaidas ir naudą ir paprašė, kad pagal Reglamento (ES) Nr. 1095/2010 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo nuomonę,
PRIĖMĖ ŠĮ REGLAMENTĄ:
1 straipsnis
Bendrieji principai
1. Registruotos kredito reitingų agentūros EVPRI pateikia tokių rūšių ataskaitas:
a)
kainų nustatymo politikos ir procedūrų, kaip nurodyta 2 straipsnyje;
b)
mokesčių už kredito reitingų veiklą, vykdytą pagal modelį „emitentas moka“, duomenų, kaip nurodyta 3 straipsnio 1 dalyje;
c)
mokesčių už kredito reitingų veiklą, vykdytą pagal modelį „abonentas arba investuotojas moka“, duomenų, kaip nurodyta 3 straipsnio 2 dalyje.
2. Registruotos kredito reitingų agentūros užtikrina EVPRI teikiamos informacijos ir duomenų tikslumą ir išsamumą.
3. Kredito reitingų agentūrų atveju kiekvienos grupės nariai gali įgalioti vieną narį pateikti ataskaitas pagal šį reglamentą jų vardu. Kiekviena kredito reitingų agentūra, kurios vardu teikiama tokia ataskaita, yra nurodoma Europos vertybinių popierių ir rinkų institucijai teikiamuose duomenyse.
2 straipsnis
Kainų nustatymo politika ir procedūros
1. Registruotos kredito reitingų agentūros EVPRI praneša savo kainų nustatymo politiką, mokesčių struktūrą arba mokesčių sąrašą bei kainų nustatymo kriterijus, susijusius su tais reitinguojamais subjektais arba finansinėmis priemonėmis, kurių kredito reitingus jos suteikia ir, jeigu taikoma, pagalbinių paslaugų kainų nustatymo politiką.
2. Registruotos kredito reitingų agentūros užtikrina, kad kiekvieno siūlomo kredito reitingo tipo kainų nustatymo politika įtrauktų arba apimtų šiuos punktus:
a)
asmenų, atsakingų už kainų nustatymo politikos, mokesčių sąrašų ir (arba) mokesčių programų patvirtinimą ir administravimą, įskaitant asmenų, kurie atsakingi už mokesčių nustatymą, vidaus identifikatorius, vardus ir pavardes bei funkcijas ir vidaus departamentą, kuriam tie asmenys priklauso;
b)
visas kainų nustatymo politikos kainų nustatymo kriterijų, mokesčių sąrašų ir (arba) mokesčių programų, susijusių su atskirų mokesčių nustatymu, taikymo vidaus gaires;
c)
mokesčių ribų arba mokesčių sąrašo ir kriterijų, taikomų skirtingų rūšių mokesčiams, taip pat tiems, kurie nurodyti mokesčių sąrašuose, išsamų aprašą;
d)
visų mokesčių programų, įskaitant santykių su klientu programos, naudojimo periodiškumo programos, lojalumo programos ar kitos programos, taip pat taikymo ir mokesčių intervalo, kurie gali būti naudingi mokesčių požiūriu nustatant atskirus kredito reitingus arba reitingų rinkinius, išsamų aprašą;
e)
jeigu taikoma, kainų nustatymo principus ir taisykles, kuriuos kredito reitingų agentūra ir (arba) bet kuris subjektas, priklausantis kredito reitingų agentūrų grupei, kaip apibrėžta Tarybos direktyvos 83/349/EEB (4) 1 ir 2 straipsniuose, taip pat bet koks subjektas, susijęs su kredito reitingų agentūra arba kita kredito reitingų agentūrų grupės įmone ryšiu, kaip apibrėžta Direktyvos 83/349/EEB 12 straipsnio 1 dalyje, taiko tada, kai tik yra santykis arba ryšys su mokesčiais, kuriais apmokestinama už kredito reitingų paslaugas ir pagalbines paslaugas arba bet kokias kitas paslaugas, teikiamas klientui, kaip apibrėžta Reglamento (EB) Nr. 1060/2009 I priedo E skirsnio II dalies 2 punkto antroje pastraipoje (toliau - klientas);
f)
kainų nustatymo politikos, mokesčių sąrašo arba mokesčių programos geografinę taikymo sritį pagal klientų ir kredito reitingų agentūros arba agentūrų, kurios taiko kainų nustatymo politiką, mokesčių sąrašą arba mokesčių programą, buvimo vietą;
g)
asmenų, įgaliotų nustatyti mokesčius ir kitas rinkliavas pagal atitinkamą kainų nustatymo politiką, mokesčių sąrašą arba mokesčių programą, įskaitant asmenų, kurie atsakingi už mokesčių nustatymą, vidaus identifikatorius, vardus ir pavardes bei funkcijas ir vidaus departamentą, kuriam tie asmenys priklauso.
3. Registruotos kredito reitingų agentūros užtikrina, kad kainų nustatymo politika įtrauktų arba apimtų šiuos punktus:
a)
asmenų, atsakingų už procedūrų, kuriomis įgyvendinama kainų nustatymo politika, patvirtinimą ir administravimą, įskaitant asmenų, kurie atsakingi už mokesčių nustatymą, vidaus identifikatorius, vardus ir pavardes bei funkcijas ir vidaus departamentą, kuriam tie asmenys priklauso;
b)
nustatytų procedūrų ir kontrolės priemonių, kuriomis siekiama užtikrinti griežtą kainų nustatymo politikos laikymąsi ir stebėseną, išsamų aprašą;
c)
nustatytų procedūrų, pagal kurias mažinami mokesčiai arba kitaip nukrypstama nuo mokesčių sąrašo arba mokesčių programų, išsamų aprašą;
d)
asmenų, tiesiogiai atsakingų už kainų nustatymo politikos taikymo atskiriems mokesčiams stebėseną, vardus ir pavardes, taip pat vidaus identifikatorių bei funkcijas ir vidaus departamentą, kuriam tie asmenys priklauso;
e)
asmenų, tiesiogiai atsakingų, kad būtų užtikrinamas kainų nustatymo politikos laikymasis nustatant atskirus mokesčius, vardus ir pavardes, taip pat vidaus identifikatorių bei funkcijas ir vidaus departamentą, kuriam tie asmenys priklauso;
f)
priemonių, kurių būtina imtis, kai nesilaikoma kainų nustatymo politikos, mokesčių sąrašų, mokesčių programų ir procedūrų, išsamų aprašą;
g)
ataskaitų teikimo EVPRI dėl bet kokio svarbaus kainų nustatymo politikos arba procedūrų nesilaikymo, dėl kurių gali būti pažeistas Reglamento (EB) Nr. 1060/2009 I priedo B skirsnio 3c punktas, išsamų aprašą.
3 straipsnis
Mokesčių, kuriais apmokestinamas kiekvienas klientas, sąrašas
1. Registruotos kredito reitingų agentūros, suteikiančios kredito reitingus pagal modelį „emitentas moka“, EVPRI praneša mokesčių, kuriais už atskirus kredito reitingus ir bet kokias pagalbines paslaugas apmokestinamas kiekvienas klientas, duomenis pagal subjektą ir pateikia bendrus įmonių grupės duomenis.
2. Registruotos kredito reitingų agentūros, suteikiančios kredito reitingus pagal modelį „abonentas arba investuotojas moka“, EVPRI praneša kiekvieno kliento bendrų mokesčių, kuriais apmokestinama už tokias paslaugas ir bet kokias suteiktas pagalbines paslaugas, duomenis.
3. Registruotos kredito reitingų agentūros registruoja visus atvejus, kai buvo nukrypta nuo kainų nustatymo politikos arba kai kainų nustatymo politika, mokesčių sąrašai, mokesčių programa arba kainų nustatymo procedūra nebuvo taikoma reitingui, II priedo 1 lentelėje nustatyta forma aiškiai nurodydamos pagrindines tokio nukrypimo priežastis ir susijusį atskirą reitingą. Ši informacija paprašius pateikiama EVPRI.
4 straipsnis
Kredito reitingų tipai
Registruotos kredito reitingų agentūros klasifikuoja reitingus, kuriuos turi pranešti, pagal Komisijos deleguotojo reglamento (ES) 2015/2 (5) straipsnyje nurodytus reitingų tipus.
5 straipsnis
Teiktini duomenys
1. Registruotos kredito reitingų agentūros atskirose rinkmenose EVPRI teikia 2 straipsnio 2 ir 3 dalyse išdėstytuose punktuose nurodomą informaciją ir I priedo 1-4 lentelėse nurodytus duomenis, taip pat kainų nustatymo politiką, mokesčių sąrašus, mokesčių programas ir procedūras.
2. Registruotos kredito reitingų agentūros pagal 3 straipsnio 1 dalį EVPRI teikia II priedo 1 ir 2 lentelėse nurodytus kiekvienam klientui suteikto kiekvieno atskiro kredito reitingo duomenis ir mokesčių, kuriais apmokestinami kredito reitingai ir bet kokios pagalbinės paslaugos, duomenis.
3. Registruotos kredito reitingų agentūros, kurios suteikė kredito reitingus pagal modelį „abonentas arba investuotojas moka“, pagal 3 straipsnio 2 dalį EVPRI praneša III priedo 1 lentelėje nurodytus kiekvienam klientui suteiktų kredito reitingų paslaugų duomenis.
4. I priedo 1-4 lentelėse, II priedo 1 ir 2 lentelėse ir III priedo 1 lentelėje nurodyti duomenys EVPRI teikiami atskirose rinkmenose.
6 straipsnis
Pirmoji ataskaita
1. Kiekviena registruota kredito reitingų agentūra per 30 dienų nuo šio reglamento įsigaliojimo pagal 5 straipsnio 1 dalį EVPRI teikia duomenis, užpildydama I priedo 1-4 lenteles, ir atskiras rinkmenas, skirtas kiekvienam kredito reitingų tipui taikomai kainų nustatymo politikai, mokesčių sąrašams, mokesčių programoms ir procedūroms.
2. Pirmoji mokesčių, nurodytų 5 straipsnio 2 ir 3 dalyse, duomenų ataskaita EVPRI teikiama, praėjus devyniems mėnesiams nuo šio reglamento įsigaliojimo, ir į ją įtraukiami duomenys, sukaupti nuo šio reglamento įsigaliojimo iki 2015 m. birželio 30 d.
3. Antroji mokesčių, nurodytų 5 straipsnio 2 ir 3 dalyse, duomenų ataskaita EVPRI teikiama iki 2016 m. kovo 31 d. ir į ją įtraukiami duomenys, sukaupti nuo 2015 m. liepos 1 d. iki 2015 m. gruodžio 31 d.
7 straipsnis
Nuolatinių ataskaitų teikimas
1. Nepažeidžiant 6 straipsnyje nustatytų pirmosios ataskaitos teikimo reikalavimų, pagal 5 straipsnį teiktina informacija teikiama kasmet iki kovo 31 d. ir į ją įtraukiami ankstesnių kalendorinių metų duomenys bei kainų nustatymo politika, mokesčių sąrašai, mokesčių programos ir procedūros.
2. Nepažeidžiant 1 dalies nuostatų, apie svarbius kainų nustatymo politikos, mokesčių sąrašų, mokesčių programų ir procedūrų pakeitimus EVPRI pranešama nuolatos, nedelsiant po tų pakeitimų priėmimo arba ne vėliau kaip per 30 dienų nuo jų įgyvendinimo.
3. Registruotos kredito reitingų agentūros EVPRI nedelsdamos praneša apie išimtines aplinkybes, dėl kurių laikinai negali arba vėluoja pateikti ataskaitas pagal šį reglamentą.
8 straipsnis
Ataskaitų teikimo procedūros
1. Registruotos kredito reitingų agentūros duomenų rinkmenas teikia pagal EVPRI pateiktas technines instrukcijas naudodamosi EVPRI ataskaitų teikimo sistema.
2. Registruotos kredito reitingų agentūros EVPRI išsiųstas ir jos gautas duomenų rinkmenas pagal 5 straipsnį ir informaciją apie nukrypimus pagal 3 straipsnio 3 dalį elektronine forma saugo bent penkerius metus. Šios rinkmenos paprašius pateikiamos EVPRI.
3. Jei registruota kredito reitingų agentūra praneštuose duomenyse aptinka faktinių klaidų, ji be reikalo nedelsdama pataiso atitinkamus duomenis pagal EVPRI pateiktas technines instrukcijas.
9 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. rugsėjo 30 d.

Labels: 2
4
10
7
9
12